A BIZOTTSÁG HATÁROZATA
(2009. május 14.)
a temefoszt tartalmazó biocid termékek Franciaország tengeren túli megyéiben nem helyettesíthető felhasználásra történő forgalomba hozataláról
(az értesítés a C(2009) 3744. számú dokumentummal történt)
(Csak a francia nyelvű szöveg hiteles.)
(2009/395/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett tízéves munkaprogram második szakaszáról szóló, 2007. december 4-i 1451/2007/EK bizottsági rendeletre (1) és különösen annak 5. cikke (3) bekezdésére,
mivel:
(1)
A 98/8/EK európai parlamenti és tanácsi irányelv (2) (a továbbiakban: az irányelv) 16. cikke (2) bekezdésének első albekezdése rendelkezik arról, hogy a Bizottság a 2000. május 14-én forgalomban lévő valamennyi hatóanyag szisztematikus vizsgálatára irányuló 10 éves munkaprogramot indít (a továbbiakban: a felülvizsgálati program).
(2)
A temefoszt mint a 98/8/EK irányelv 2. cikke (2) bekezdésének c) és d) pontjában említett felhasználások körén kívül eső felhasználású biocid termékekben előforduló, 2000. május 14-e előtt forgalomban lévő hatóanyagot azonosították. Az előírt határidőn belül nem nyújtottak be dossziét a temefosz az irányelv I., IA. vagy IB. mellékletébe való felvételének támogatására.
(3)
A 2032/2003/EK bizottsági rendelet (3) 4. cikke (2) bekezdésének első albekezdésével összhangban a tagállamoknak 2006. szeptember 1-től kezdődő hatállyal törölniük kellett a meglévő engedélyeket vagy regisztrációkat a temefoszt tartalmazó biocid termékek vonatkozásában. Az 1451/2007/EK rendelet (a továbbiakban: a rendelet) 4. cikkének (1) bekezdése alapján temefoszt tartalmazó biocid termékek ma már nem hozhatók forgalomba.
(4)
A rendelet 5. cikke megállapítja azokat a feltételeket, amelyek alapján a tagállamok eltérést kérhetnek a Bizottságtól a rendelet 4. cikkének (1) bekezdésében megfogalmazott rendelkezés tekintetében, valamint azon feltételeket, amelyek az ilyen eltérések engedélyezésére vonatkoznak.
(5)
A 2007/226/EK bizottsági határozattal (4) a Bizottság ilyen eltérést engedélyezett azon temefoszt tartalmazó biocid termékek vonatkozásában, amelyeket Franciaország tengeren túli megyéiben használnak a betegségeket terjesztő szúnyogok irtására. Ez az eltérés 2009. május 14-ig volt alkalmazható.
(6)
Franciaország kérelmet nyújtott be a Bizottsághoz az eltérés 2010. május 14-ig történő meghosszabbítására, kiegészítve a további temefoszhasználat szükségességét igazoló információval. A Bizottság a francia kérelmet 2009. február 13-án a nyilvánosság számára elektronikusan közzétette. Az említett kérelemmel kapcsolatban nem érkezett kifogás a 60 napos nyilvános konzultációs időszak alatt.
(7)
Tekintettel arra, hogy Franciaország tengeren túli megyéiben a szúnyogok által terjesztett megbetegedések száma jelentős, helyénvaló meghosszabbítani a temefosz használatának engedélyezését olyan helyzetekben, ahol a más anyagokkal vagy biocid termékekkel folytatott kezelés nem hatékony. Helyénvalónak tűnik meghosszabbítani az erre az anyagra vonatkozó átmeneti időszakot addig, amíg más megfelelő szerrel nem helyettesíthető,
A KÖVETKEZŐKÉPPEN HATÁROZOTT:
1. cikk
Az 1451/2007/EK rendelet 4. cikkének (1) bekezdésétől eltérve Franciaország 2010. május 14-ig engedélyezheti a temefoszt (EK-szám 222-191-1; CAS-szám 3383-96-8) tartalmazó biocid termékek forgalomba hozatalát Franciaország tengeren túli megyéiben a betegségeket terjesztő szúnyogok irtására.
2. cikk
(1) A temefoszt tartalmazó biocid termékek forgalomba hozatalának a határozat 1. cikkében engedélyezett alkalmazásakor Franciaország biztosítja a következő feltételek betartását:
a)
a további felhasználásra kizárólag azzal a feltétellel kerülhet sor, ha a temefoszt tartalmazó biocid termékeket a szándékolt nem helyettesíthető felhasználásra engedélyezik;
b)
a további felhasználás csak akkor engedélyezett, ha nincs elfogadhatatlan hatása az emberek vagy állatok egészségére és a környezetre;
c)
engedélyezés esetén meghozzák a megfelelő kockázatcsökkentő intézkedéseket;
d)
a 2006. szeptember 1. után forgalomban maradó biocid termékeket a korlátozott felhasználási feltételek feltüntetése érdekében újracímkézik;
e)
adott esetben az engedélyek birtokosai vagy Franciaország törekszik az adott felhasználás alternatívájának felkutatására.
(2) Franciaország legkésőbb 2010. május 14-ig tájékoztatja a Bizottságot az (1) bekezdés alkalmazásáról és különösen az ugyanazon bekezdés e) pontja alapján hozott intézkedésekről.
3. cikk
Ennek a határozatnak a címzettje a Francia Köztársaság.
Kelt Brüsszelben, 2009. május 14-én.